Eskom-interdik: Krag nie nou gesny; hof lewer dan uitspraakArgieffoto Eskom het Woensdag onderneem om eers later vandeesmaand die kragtoevoer na agt munisipaliteite, wat agterstallig is met hul kragrekenings, te begin afsny. Die besluit is geneem terwyl regter Hans Fabricius AfriForum en AfriSake se aansoek vir ŉ dringende interdik teen Eskom in die Gauteng-Noord hooggeregshof aangehoor het. Eskom het gedreig om van Donderdag af die kragtoevoer na agt munisipaliteite af te sny. Eskom het gesê hy sal egter nou eers van 16 Januarie af die kragtoevoer begin afsny. “Dit gee rolspelers die kans om beter voor te berei.” Eskom het die hoop uitgespreek dat die munisipaliteite wat geraak word, die tyd sal gebruik om betalingsreëlings te tref. Regter Fabricius sal Donderdagoggend uitspraak lewer oor AfriForum en AfriSake se aansoek. AfriForum en Eskom het vroeër, na ŉ soortgelyke dispuut, ŉ ooreenkoms bereik dat Eskom nie die krag van munisipaliteite sal afsny totdat die dispuut op 22 Maart in die hof aangehoor is nie. “Geen hof behoort die benadeling van die Suid-Afrikaanse verbruiker te ondersteun as gevolg van swak administrasie van die staat self nie,” het Marcus Pawson, AfriForum se hoof van plaaslike regering en omgewingsake, gesê. Dit het oor die feestyd aan die lig gekom Eskom is van plan om kragtoevoer na inwoners van verskeie munisipaliteite in die Noord-Kaap, Noordwes en Vrystaat af te sny, omdat sekere munisipaliteite versuim het om geld, wat vir elektrisiteitsverskaffing van inwoners ingevorder is, aan Eskom oor te betaal. Hierdie munisipaliteite skuld Eskom miljarde rande. Die munisipaliteite is Kamiesberg ( Garies, Hondeklipbaai, Kamieskroon), Thembelihle (Hopetown, Strydenburg), Moqhaka ( Kroonstad, Steynsrus en Viljoenskroon), Masilonyana (Brandfort, Theunissen, Verkeerdevlei en Winburg), Nketoana (Reitz, Lindley en Petrus Steyn), Mantsopa (Excelsior, Ladybrand en Tweespruit), Tokologo (Boshof en Dealesville), Nala (Bothaville en Wesselsbron) en Dihlabeng (Bethlehem, Paul Roux en Rosendal).